Kommissionens afgørelse

af 11. juli 2001

om oprettelse af et rådgivende udvalg med betegnelsen "Det Europæiske Energi- og Transportforum"

(meddelt under nummer K(2001) 1843)

(2001/546/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Rådet (transport) opfordrede i sine konklusioner fra mødet den 20. september 2000(1) Kommissionen til snarest at forelægge et forslag om oprettelse af et europæisk forum i Kommissionens regi, bestående af repræsentanter for transportsektoren, med henblik på at undersøge alle de forhold, som påvirker transportsektorens konkurrenceevne, og at overveje en tilpasning af strukturerne i denne sektor. I forslaget skal der tages hensyn til sociale, miljømæssige og sikkerhedsmæssige aspekter.

(2) Mandatperioden for det rådgivende energiudvalg, der blev oprettet ved Kommissionens afgørelse 96/642/EF(2), udløb i februar 2001.

(3) Da Kommissionen har behov for et reflektions-, debat- og rådgivningsforum, bestående af højt kvalificerede personer, som kan behandle en bred vifte af energi- og transportpolitiske spørgsmål, foreslår den, at der oprettes et europæisk energi- og transportforum.

(4) Under hensyntagen til samspillet mellem energipolitikken og transportpolitikken og nødvendigheden af en indbyrdes tilnærmelse af disse politikker vil det være hensigtsmæssigt og nyttigt at samle repræsentanterne for henholdsvis energi- og transportsektoren i ét og samme organ.

(5) Den dialog, der hermed indledes, skal give Kommissionen mulighed for at indhente udtalelser om ethvert energi- og transportpolitisk initiativ fra Kommissionens side og at drage nytte af den ekspertise, som et sådant netværk repræsenterer.

(6) Det vil være hensigtsmæssigt at oprette dette forum og at fastlægge dets mandat og funktionsmåde -

TRUFFET FØLGENDE AFGØRELSE:

Artikel 1

1. Der oprettes et rådgivende udvalg ved Kommissionen med betegnelsen "Det Europæiske Energi- og Transportforum", i det følgende benævnt "forummet".

2. Forummet består af højt kvalificerede personer, som er i stand til at behandle energi- og transportpolitiske spørgsmål samt spørgsmål, der vedrører samspillet mellem disse to politikker. Det består af repræsentanter for de virksomheder, der driver, bygger eller forvalter infrastrukturer og net, repræsentanter for transportbrugerne og energiforbrugerne, fagforeningerne, organisationerne for miljøbeskyttelse og sikkerhed samt repræsentanter for de højere læreanstalter.

Artikel 2

Opgaver

1. Kommissionen kan konsultere forummet om ethvert spørgsmål, der vedrører EF's energi- og transportpolitik.

2. Forummet fungerer som netværk for energi- og transportpolitikken, navnlig i spørgsmål vedrørende konkurrenceevne og strukturtilpasning i disse sektorer, og inddrager i denne forbindelse miljømæssige, sociale og sikkerhedsmæssige aspekter. Forummet skal i givet fald også behandle aktuelle spørgsmål vedrørende energi og transport.

3. Forummet afgiver udtalelser og udarbejder rapporter til Kommissionen på dennes anmodning eller på eget initiativ; der foretages ikke afstemninger i forbindelse med forummets drøftelser. Når Kommissionen anmoder forummet om en udtalelse eller en rapport, kan den fastsætte en frist for fremsendelsen af udtalelsen eller rapporten.

Artikel 3

Sammensætning - udnævnelse

1. Forummet har fireogtredive (34) ordinære medlemmer.

2. Forummet består af:

- ni (9) repræsentanter for virksomhederne (energiproducenter og virksomheder, der beskæftiger sig med landtransport, søtransport og luftfart, fremstillingsindustri)

- fem (5) repræsentanter for infrastrukturerne og netværkene (gas, elektricitet, jernbaner, veje, havne, lufthavne og styring af lufttrafikken)

- syv (7) repræsentanter for brugerne og forbrugerne (transportbrugere, energiforbrugere og styring af efterspørgslen)

- seks (6) repræsentanter for fagforeningerne

- fem (5) repræsentanter for de organisationer, der beskæftiger sig med miljøbeskyttelse og sikkerhed, navnlig inden for transportsektoren

- to (2) repræsentanter for de højere læreanstalter eller for tænketanke.

3. Der udpeges en suppleant for hvert medlem. Suppleanten deltager kun i forummets eller i en arbejdsgruppes møder, når det ordinære medlem har forfald eller er fraværende.

4. Forummets ordinære medlemmer og deres suppleanter udnævnes personligt af Kommissionen efter objektive kriterier, dvs. på grundlag af dokumenteret kompetence og erfaring. De rådgiver Kommissionen uafhængigt af enhver påvirkning udefra. Mandatet er på to (2) år og kan fornyes.

5. Efter mandatets udløb fortsætter forummets medlemmer og deres suppleanter med at udøve deres funktion, indtil der er udnævnt nye medlemmer eller suppleanter, eller indtil deres mandat er blevet fornyet.

6. Et medlems mandat ophører inden mandatperiodens udløb i tilfælde af fratræden eller dødsfald. Der udnævnes et nyt medlem for den resterende mandatperiode.

7. Der ydes ikke vederlag for det arbejde, der udføres.

8. En meddelelse om indkaldelse af ansøgninger vil blive offentliggjort i De Europæiske Fællesskabers Tidende med henblik på udnævnelsen af de i artikel 3, stk. 2, nævnte medlemmer, med undtagelse af de i fjerde led nævnte repræsentanter, som Kommissionen vil opfordre Den Europæiske Faglige Samarbejdsorganisation til at udpege blandt sine medlemmer inden for energi- og transportsektoren. Kommissionen vil udvælge medlemmerne på grundlag af de ansøgninger, den modtager efter denne indkaldelse. Ved udvælgelsen vil der blive lagt vægt på ansøgernes kompetence og erfaring, deres repræsentativitet og deres evne til at bidrage til strategiske drøftelser, og der vil blive tilstræbt en afbalanceret fordeling mellem repræsentanterne for de forskellige aktivitetsområder og mellem mænd og kvinder samt en passende geografisk spredning.

9. Listen over medlemmerne og suppleanterne offentliggøres af Kommissionen i De Europæiske Fællesskabers Tidende.

Artikel 4

Arbejdsgrupper

1. For at opfylde målsætningen i artikel 2 kan forummet oprette ad hoc-arbejdsgrupper.

2. En arbejdsgruppe må højst bestå af elleve (11) medlemmer.

Artikel 5

Eksperter

Forummet kan invitere enhver med særlig sagkundskab vedrørende et emne på dagsordenen til at deltage i dets arbejde som ekspert. Sådanne eksperter deltager kun i diskussionen af det dagsordenspunkt, som de var inviteret til.

Artikel 6

Formandskab og forretningsudvalg

1. Forummet vælger blandt sine medlemmer en formand og fire (4) næstformænd, som repræsenterer henholdsvis virksomhederne, brugerne eller forbrugerne, fagforeningerne og miljøbeskyttelses- eller sikkerhedsorganisationerne, for en periode af to (2) år. De vælges med et flertal på to tredjedele af de tilstedeværende medlemmer.

2. En formand eller næstformand, hvis mandat er udløbet, fortsætter med at udøve sin funktion, indtil der er udnævnt en ny formand eller næstformand, eller indtil mandatet er blevet fornyet.

3. Hvis formandens eller en næstformands mandat ophører, udnævnes der en ny formand eller næstformand for den resterende mandatperiode efter den i stk. 1 fastsatte procedure.

4. Formanden og næstformændene udgør forretningsudvalget.

5. Forretningsudvalget planlægger og tilrettelægger forummets arbejde.

6. Forretningsudvalget kan invitere arbejdsgruppernes ordførere til at deltage i sine møder.

Artikel 7

Sekretariat

Kommissionen varetager forummets, forretningsudvalgets og arbejdsgruppernes sekretariatsopgaver.

Repræsentanterne for Kommissionens berørte tjenestegrene deltager i forummets, forretningsudvalgets og arbejdsgruppernes møder.

Artikel 8

Udtalelser og rapporter

Forummet fremsender sine udtalelser og rapporter til Kommissionen. Hvis der er fuldstændig enighed om en udtalelse eller en rapport, udarbejder forummet fælles konklusioner, som knyttes som bilag til mødeprotokollen. Hvis der ikke er fuldstændig enighed om en udtalelse eller en rapport, informerer forummet Kommissionen om de divergerende synspunkter. Kommissionen kan offentliggøre forummets rapporter, udtalelser og arbejdsdokumenter på Internet, hvis de ikke er fortrolige.

Artikel 9

Møder

1. Forummet mødes der, hvor Kommissionen har hjemsted, efter invitation fra Kommissionen.

2. Forretningsudvalget sammenkaldes på initiativ af formanden efter aftale med Kommissionen.

3. Forummets medlemmer og de eksperter, der inviteres i henhold til artikel 5, får deres rejse- og opholdsudgifter refunderet i overensstemmelse med de bestemmelser, der gælder i Kommissionen.

4. Budgettet for forummets eller arbejdsgruppernes møder skal forhåndsgodkendes af Kommissionens tjenestegrene.

Artikel 10

Uden at det berører bestemmelserne i EF-traktatens artikel 287, skal medlemmerne af forummet ikke røbe oplysninger, som de har fået kendskab til via arbejdet i forummet eller i dets arbejdsgrupper, når Kommissionen oplyser dem, at en udtalelse, der er anmodet om eller et stillet spørgsmål er konfidentielt. I sådanne tilfælde deltager kun medlemmerne af forummet og Kommissionen i møderne.

Artikel 11

Revision

Kommissionen kan revidere denne afgørelse under hensyntagen til de indhøstede erfaringer.

Artikel 12

Afgørelse 96/642/EF og 98/134/EF ophæves.

Artikel 13

Ikrafttrædelse

Denne afgørelse får virkning på dagen for offentliggørelsen i De Europæiske Fællesskabers Tidende.

Udfærdiget i Bruxelles, den 11. juli 2001.

På Kommissionens vegne

Loyola De Palacio

Næstformand

(1) SI(2000) 816 af 21.9.2000.

(2) EFT L 292 af 15.11.1996, s. 34-36, og afgørelse 98/134/EF af 3. februar 1998 om udpegelse af medlemmerne (EFT L 36 af 10.2.1998, s. 14).